钦定古今图书集成/明伦汇编/氏族典/第145卷 > 《廖用贤尚友录》 > 孙韶
## 钦定古今图书集成/明伦汇编/氏族典/第145卷 > 《廖用贤尚友录》 > 孙韶

按《吴志孙韶传》：“韶字公礼，伯父河为将军，屯京城。初，
孙权杀吴郡太守盛宪，宪故孝廉妫览、戴员亡匿山
中，孙翊为丹阳，皆礼致之。及翊遇害，河驰赴宛陵，责
怒览、员二人，遂杀河。韶年十七，收河馀众，缮治京城，
起楼橹，修器备，以御敌。权闻乱，从椒丘还，过定丹阳，
引军归吴，夜至京城下营，试攻惊之，兵皆乘城，传檄”
备警，权使晓喻乃止。明日见韶，甚器之，即拜丞烈校
尉。后为广陵太守，偏将军。权为吴王，迁扬威将军，封
建德侯。权称尊号，为镇北将军。韶为边将数十年，善
养士卒，得其死力。自权西征，还都武昌，韶不进见者
十馀年。权还建业，乃得朝觐。权所问咸对。身长八尺，
仪貌都雅。权欢悦，加领幽州牧、假节。赤乌四年卒。子
越嗣，至右将军。越兄楷。楷弟异，至领军将军；奕，宗正
卿。恢，武陵太守。